钦定古今图书集成/明伦汇编/官常典/第251卷 > 除范纯仁特授大中大夫守尚书左仆射兼中书侍郎进封高平郡开国侯加食邑实封馀如
## 钦定古今图书集成/明伦汇编/官常典/第251卷 > 除范纯仁特授大中大夫守尚书左仆射兼中书侍郎进封高平郡开国侯加食邑实封馀如

故制　　　　　　　　　　　　《苏轼》。

门下：“朕惟朝廷之盛衰，常以辅相为轻重，若根本彊
固，则精神折冲。故《𫇭吕臣》奉己而不在民，则《晋文》无
复忧色；汲长孺直谏而守死节，则《淮南》为之寝谋。朕
思得其人，付之以政，使天下闻风而心服，则人主无
为而日尊。咨尔在廷，咸听朕命。中大夫、同知枢密院
事、上柱国、高平县开国伯、食邑九百户、食实封二百
户、赐紫金鱼袋范纯仁，器远任重，才高识明，进如《孟
子》之敬王，退若萧生之忧国。朕览观仁祖之遗迹，永
怀庆历之元臣，强谏不忘，喜臧孙之有后；戎公是似，
命召虎以来宣。虽兵政之与闻，疑远猷之未究。坐论
西省，进贰文昌，增秩益封，兼隆异数。於戏！时难得而
易失，民难安而易危。予欲守在四夷，以汝为偃兵之
姚、宋；予欲藏于百姓，以汝为恩民之萧、曹。”勉思古人，
以称朕意。可特授大中大夫，守尚书右仆射，兼中书
侍郎，进封高平郡开国公，加食邑七百户，食实封三
百户，勋如故。